खराब गेहूं की खरीद पर 32 रुपए वैल्यू कट लगाया; CM खट्‌टर ने विरोध जताया
हरियाणा में बारिश-ओलावृष्टि से खराब हुई गेहूं की फसल की खरीद में छूट के बाद लगाई गई शर्त से किसानों को झटका लगा है। केंद्र ने खराब गुणवत्ता वाले गेहूं के भुगतान करते समय न्यूनतम समर्थन मूल्य (MSP)  2175 रुपए प्रति क्विंटल में कटौती करने को कहा है।
हरियाणा में बारिश-ओलावृष्टि से खराब हुई गेहूं की फसल की खरीद में छूट के बाद लगाई गई शर्त से किसानों को झटका लगा है। केंद्र ने खराब गुणवत्ता वाले गेहूं के भुगतान करते समय न्यूनतम समर्थन मूल्य (MSP) 2175 रुपए प्रति क्विंटल में अधिकतम 32 रुपए वैल्यू कट लगाने को कहा है। केंद्र के इस झटके को लेकर CM मनोहर लाल ने केंद्र को चिट्‌ठी लिखकर राहत की मांग की है।
साथ ही ऐलान किया है कि जब तक वैल्यू कट पर केंद्र कोई फैसला नहीं लेता है तब तक राज्य सरकार किसानों को इसका भुगतान करेगी।
क्या है केंद्र का वैल्यू कट फैसला?
केंद्र सरकार की गेहूं खरीद में छूट दिए जाने के बाद वैल्यू कट की शर्त के तहत पूर्ण साफ और सूखे गेहूं पर कोई कटौती नहीं की जाएगी। साथ ही 12% तक कोई कट नहीं लगेगा। इससे अधिक होने पर प्रति पॉइंट के हिसाब से कटौती की जाएगी। इसके साथ ही गेहूं की चमक 10% कम रहने पर भी कोई कटौती नहीं होगी। चमक में 10-80 प्रतिशत तक कम रहने पर 5.31 रुपए प्रति क्विंटल की कटौती की जाएगी।
सूखे, टूटे दाने में 32 रुपए होगा वैल्यू कट होगा
केंद्र की वैल्यू कट की शर्त के तहत 16 से 80 प्रतिशत तक फसल के दाने सूखे या टूटे होंगे तो एमएसपी में 31.87 रुपए प्रति क्विंटल की दर से कटौती की जाएगी। इसके अलावा से 6 से 8 प्रतिशत में 5.31 रुपए, 8 से 10 प्रतिशत पर 10.62 प्रतिशत, 10 से 12 प्रतिशत 15.93 प्रतिशत, 12 से 14 प्रतिशत 21.25 रुपए और 14 से 16 प्रतिशत पर 26.56 प्रतिशत की कटौती की जाएगी।
केंद्र की शर्त पर विपक्ष हमलावर
केंद्र की इस शर्त को लेकर हरियाणा सरकार पर विपक्षी दल हमलावर हो गए हैं। आम आदमी पार्टी के साथ ही कांग्रेस ने इस पर तीखी प्रतिक्रिया दी है। आप नेता अनुराग ढांडा ने कहा मोदी सरकार ने किसानों के साथ छल करने का काम किया है। संकट की घड़ी में किसानों से प्रति क्विंटल करीब 32 रुपए तक की कटौती अनैतिक है। पहले ही किसान बेमौसम बारिश और ओलावृष्टि के नुकसान से उभरे नहीं हैं।
वहीं हरियाणा कांग्रेस ने भी इस फैसले को किसानों के हित में नहीं बताया है। तत्काल फैसला वापस लेने की मांग की है।
सरकार को किसानों की चेतावनी
सरकार द्वारा गेहूं की फसल पर काट लगाई गई है। जिसके बाद गुरनाम सिंह चढ़ूनी ने सरकार के खिलाफ मोर्चा खोलते हुए चेतावनी दी है। उन्होंने कहा कि सरकार अपने फैसले को 12 अप्रैल तक वापस ले। अन्यथा 13 अप्रैल को हरियाणा व पंजाब में अनाज मंडियों के बाहर रोड जाम किए जाएंगे। सरकार ने किसानों के खिलाफ यह तुगलकी फरमान जारी किया है। जिसमें गेहूं की फसल में अगर थोड़ी भी दिक्कत हुई, जैसे दाना काला होना या छोटा होगा तो प्रति क्विंटल 37 रुपए किसान के काट लिए जाएंगे।